সিনেমাতেও মনমোহনকে ভুল ভাবে দেখানো হয়, স্বীকারোক্তি অভিনেতার, তর্কের ঝড়

নয়াদিল্লি: প্রাক্তন প্রধানমন্ত্রী মনমোহন সিংয়ের (Manmohan Singh) নশ্বর দেহ পঞ্চভূতে বিলীন হল। ভারতের গর্বের সন্তানের অন্তিম যাত্রায় কাঁদল প্রকৃতিও। শীতের রাজধানীতেও নামল বৃষ্টি। শ্রদ্ধাবনত হয়ে টিভির পরদায় সেই দৃশ্য চাক্ষুষ করলেন দেশবাসী। দেশভাগের আগে পাকিস্তানের গাহ থেকে যে যাত্রা শুরু হয়েছিল কৃষক পরিবারের মেধাবী অন্তর্মুখী ছাত্রটির। শনিবার দুপুরে দিল্লিতে (Delhi) নিগমবোধ ঘাটে প্রচার বিমুখ দুই দফার প্রধানমন্ত্রীর সেই জীবন যাত্রার সমাপন হল। যাঁরা একসময় মৌনি-মোহন বলে ভারতে উদার অর্থনীতির স্থপতির সমালোচনা করতেন তাঁদের মুখেও এখন প্রশংসার বন্যা। তারই মধ্যে সোশ্যাল মিডিয়ায় (Social Media) মনমোহন সিংয়ের ১০ বছরের প্রধানমন্ত্রিত্ব নিয়ে তৈরি করা সিনেমা নিয়ে বিতর্কের ঝড় বয়ে গেল। আচমকাই বিতর্কে উঠে এল তাঁর ‘বায়োপিক’ দ্য অ্যাক্সিডেন্টাল প্রাইম মিনিস্টার (The Accidental Prime Minister) সিনেমাটি। সৌজন্যে শুক্রবার রাতে প্রবীণ সাংবাদিক বীর সাংভির একটি সোশ্যাল মিডিয়া পোস্ট। অভিনেতা অনুপম খেরও ২০১৯ সালে তৈরি ওই সিনেমা নিয়ে তর্কে জড়িয়ে পড়লেন। বীর সাংভির পোস্টকে সমর্থন করেন সিনেমার শিল্পনির্দেশক ও অভিনেতা হনসল মেহতা। এরপরই অনুপম মেহতাকে ‘হিপোক্রিট বললেন’। তিনি দ্বিচারিতা করছেন বলেও উল্লেখ করেন। শুক্রবার রাতে এই ঘটনায় পাল্টা মেহতা লেখেন, সিনেমার অংশ হওয়াটা ভুল ছিল। তা নিয়ে সরগরম সোশ্যাল মিডিয়া।

সাংবাদিক বীর সাংভি লিখেছিলেন, মনমোহন সিং সম্পর্কে মিথ্যে কথা যে বলা হয় তা মনে করতে হলে আপনাদের ‘দ্য অ্যাক্সিডেন্টাল প্রাইম মিনিস্টার’ সিনেমা্টি আবার দেখতে হবে। সবচেয়ে খারাপ হিন্দি সিনেমাগুলির এটি একটি। কীভাবে ভালো মানুষের স্বচ্ছ ভাবমূর্তিকে ক্ষতিগ্রস্ত করা হয়েছিল। হনসল মেহতা লেখেন, আমি অবশ্যই ভুল করেছি। স্বীকার করছি ভুল করেছি। পেশাদার হিসেবে যতটুকু করা যায় করেছি। এই স্বীকারোক্তিতে অনেকেই মত প্রকাশ করেছেন, দূরদর্শী মনমোহনই বলেছিলেন, ইতিহাস আমার প্রতি সদয় হবে। তাই বোধ হয় প্রয়াণের পরপরই এই উপলব্ধি।

আরও পড়ুন: সর্বশ্রেষ্ঠ রাজনীতিবিদকে হারালাম…মনমোহন সিংয়ের প্রয়াণে শোকপ্রকাশ বলি তারকাদের

উল্লেখ্য, দ্য অ্যাক্সিডেন্টাল প্রাইম মিনিস্টার সিনেমাটি পরিচালনা করে বিজয় রত্নাকর গুট্টে। সিনেমায় অনুপম খের মনমোহন সিংয়ের ভূমিকায় অভিনয় করেন। হনসল মেহতা নবীন পট্টনায়েকের ভূমিকায় অভিনয় করেছিলেন। অক্ষয় খান্না অভিনয় করেছিলেন সঞ্জয় বারুর ভূমিকায়, সোনিয়া গান্ধীর ভূমিকায় অভিনয় করেছিলেন সুজান বারনার্ট, রাহুল গান্ধীর ভূমিকায় অভিনয় করেছিলেন অর্জুন মাথুর, প্রিয়াঙ্কা গান্ধীর ভূমিকায় অভিনয় করেছিলেন অহনা কুমরা। উল্লেখ্য ১৮ কোটি টাকায় তৈরি ওই সিনেমা প্রায় ৩১ কোটি টাকার ব্যবসা করেছিল বিশ্বজুড়ে।